Soos visse in water, só is die swemmers van PV en hulle ry al lank die golf van uitnemendheid in dié sportsoort.
Me Marlise Kuhn (hoof van swem by PV) het van die beginjare van die skool aan die diepkant ingespring en die Hoërskool Strand en die Hoërskool Hottentots-Holland genader sodat PV deel kon raak van hul swem Interskole-kompetisie in die Helderberg-kom.
Tydens hierdie groot kompetisie wat by die Strand se munisipale swembad gehou is, was daar elke jaar ‘n taai stryd om die Interskole-trofee te verower, maar oor die jare het die ander skole afgeskaal wat swem betref en het die Interskole ook skipbreuk gely…
Ten spyte hiervan het Parel Vallei se swemspan steeds hard bly oefen in die Laerskool Beaumont en in die Strand se munisipale swembad. Dié konstante deursettingsvermoë van die PV-swemspan is beloon met prestasies soos min!
Sommige van die uitstekende prestasies sluit in: Lucy Saunders wat haar Springbokkleure in Lewensredding behaal het, Ashley Olivier wat twee keer gekies was as lid van die SA Juniorspan wat in Brasilië gaan deelneem het en ‘n bronsmedalje by die Senior SA’s verower het!
Christine Zwiegers behaal goud by die Vlak 3 Nasionale byeenkoms en ‘n silwer medalje by die SA Senior kampioenskappe.
Yolandi van der Merwe word gekies as die Senior WP-kaptein vir die SA kampioenskappe en verteenwoordig SA by die Oopwaterswem in Frankryk.
Christine Zwiegers, Yolandi van der Merwe en Shannon van Konynenburg het ook swembeurse vir studie aan oorsese universiteite ontvang, gebaseer op hul uitstaande swemprestasies.
John van Zyl, Nic de Vos en Arlin Linconl behaal onderskeidelik die top 3 plekke by die Vlak 3 Nasionale kampioenskappe in hul onderskeie ouderdomsgroepe.
Meer onlangs het PV die Bolandskole Twiglight trofee vir Ko-ed skole 2015 gewen!
PV wen ook 5 uit die 6 Helderberg driehoekige byeenkomste teen Somerset College en die Hoërskool Hottentots-Holland.
Die swemseisoen in PV begin jaarliks met die graad 8-swemgala wat die leerderraad met groot entoesiasme reël! Die water spat omtrent as ál die graad-8 leerders deelneem aan die gala en dis hier waar daar reeds hegte bande tussen leerders vorm. Massadeelname, spanbou en die gees van die BLOU PV-DRAAD som die gala die beste op!
Ander kompetisies waaraan ons deelneem, sluit aflosgalas in die Boland-liga en ook een of twee galas in die WP-liga in. Hierdie galas sorg vir baie pret en daar word met groot spangees deelgeneem.
Die afgelope twee jaar word daar ook twee maal per week swem aangebied vir nie-spanlede, waar daar hoofsaaklik op stylverbetering gefokus word.
Ander aktiwiteite deur die loop van die jaar sluit die deelname aan die Sanlam Cape Swim Mile in waar PV in 2015 die prys vir die skool met die grootste deelname ontvang het.
Ons streef daarna om ‘n nog groter groep leerders te motiveer om gereeld te oefen en om weer die trofee as top Ko-edskool in die Boland te verower.
Ons sien ook met groot afwagting daarna uit om in die nabye toekoms ‘n swembad by die skool te bou vir beide waterpolo en swemaktiwiteite!
Duik sommer vandag nog in en kontak: me Marlise Kuhn!